Rugbytuiste in Rusland vir Kings-man | Netwerk24
'n Voormalige hulpafrigter van die Blitsbokke en agterlynafrigter van die Southern Kings, Vuyo Zangqa, het in Rusland vir hom 'n rugbytuiste gevind.
Zangqa, een van die slagoffers van die likwidasie van die Kings, het hom by Narvskaya Zastava in St. Petersburg aangesluit, waar hy die hoof van die klub se sewesprogram sal wees, en ook by die 15-manspel sal uithelp.
Zangqa, wat ook hulpafrigter van Kenia se sewesspan was en Duitsland ook al afgerig het voordat hy Kings toe is, het besluit om Rusland toe te gaan nadat daar geen geleenthede in Suid Afrika vir hom was nie.
"Nadat die Kings gelikwideer is, het ek gehoop dat iemand my sou aanstel – gegrond op my ondervinding. Ek het gepraat met een of twee provinsies, maar niks het daarvan gekom nie.
"Ek het 'n oproep gekry van 'n vriend uit Rusland.
"Hy het vir my gesê hulle het gehoor ek is beskikbaar en dat hulle na 'n sewesafrigter soek. Ná 'n paar Zoom-vergaderings het hulle my 'n kontrak aangebied."
Zangqa word nou een van verskeie Suid-Afrikaners wat in Rusland afrig. Hy sien uit na sy nuwe tuiste.